Troy: Mosadi wa me o ne a simolola go ithuta Baebele le Basupi ba ga Jehofa. Kwa tshimologong ke ne ke fufega ka gonne a na le ditsala tse disha gape ke ne ke akanya gore ke tshwanetse go mo namola mo bathong ba ke neng ke tsaya gore ke lekoko le le sa tlwaelegang. Ka jalo ke ne ka nna dikgoka le go feta, e seng mo go Valerie fela, mme le mo Basuping. Mme letsatsi lengwe morwa wa rona wa dingwaga tse nnè e bong Daniel, yo o neng a na le bolwetse jwa go wa, o ne a robadiwa kwa kokelong ka dibeke di ka nna tharo. Mo nakong eo, Basupi ba ne ba re direla mo gontsi—go akaretsa le go re tlhokomelela morwadiarona wa dingwaga tse thataro e bong Desiree. Mosupi mongwe o ne a bereka bosigo kwa tirong, mme fa a tswa tirong o ne a tla go tlhola le Daniel gore Valerie a kgone go robala. Bopelonomi jwa batho bao—ba ke neng ke ba tlhoketse maitseo mo go kana kana—bo ne jwa nkama tota. Ke ne ka lemoga gore batho bano ba ne ba itshwara jaaka Bakeresete ba boammaaruri, ka jalo ke ne ka kopa Basupi gore ba ithute Baebele le nna. Fa ke ntse ke ithuta Baebele, ke ne ka ithuta kafa monna a tshwanetseng go tshwara mosadi wa gagwe ka teng le kafa a sa tshwanelang go mo tshwara ka teng. Ke ne ka tlogelela ruri mekgwa ya me ya go dirisa dikgoka le go sotla. Kgabagare ke ne ka nna Mosupi wa ga Jehofa.